Böyükağa Talıblı

Böyükağa Mirqasım oğlu Talıblı () — şair, publisist, dövlət xadimi, 1934-cü ildən AYB-nin üzvü. "Kommunist" qəzetinin ikinci rəsmi redaktoru olmuşdur (1921-ci il martın 30-dan 1921-ci il aprelin 15-dək). Repressiya qurbanıdır.

 Həyatı 
Böyükağa Mirqasım oğlu 1897-ci il martın 21-də Azərbaycanın Salyan rayonunda anadan olmuşdur. Bakı real məktəbində təhsil almışdır (1909–1915). Petroqrad vilayət komissarlığında müsəlman işləri üzrə təbliğat və təşviqat şöbəsinin müdiri, bir il sonra orada azərbaycanca buraxılan "Hürriyyət" qəzeti redaksiyasının əməkdaşı olmuş, xalq komissarlığında milli işlər üzrə müsəlman şöbəsinə müdir təyin edilmişdir.

Krım cəbhəsində əks-inqilabi qüvvələrə qarşı vuruşmuş, eyni zamanda "Melitopolskiye izvestiya" qəzeti redaksiyasında əməkdaşlıq etmişdir (1915–1920).

1920-ci ilin mayında Azərbaycana fəhlə-kəndli müfəttişliyi komissarının müavini vəzifəsinə göndərilmiş, sonra burada xalq təsərrüfatı şurasının sədri olmuşdur. Azərbaycan Xalq Ədliyyə komissarı, Mərkəzi Statistika İdarəsinin rəisi, Sovet quruluşu və hüquq İnstitutunun direktoru, respublika prokuroru, Bakı Plan İdarəsinin sədr müavini vəzifələrində işləmişdir (1923–1932).

"Keyf içində (1929), "Tövbə" (1930), "Dirək" (1971), "Seçilmiş əsərləri" (1983) kitablarının müəllifi olmuşdur.

 Həbsi və ölümü 
8 yanvar 1937-ci il tarixdə 1934–1938-ci illərədə Zaqafqaziya Xalq Daxili İşlər Komissarları (XDİK) idarəsinə başçılıq etmiş Yuveliyan Sumbatov-Topuridzenin imzası ilə Böyükağa Talıblının həbsinə qərar qəbul olunub. 10 yanvar 1937-ci il tarixdə təhlükəsizlik baş leytenantı Atakişiyev və təhlükəsizlik mayoru Gerasimovun imzası ilə Böyükağa Talıblı Azərbaycan SSR cinayət məcəlləsinin 72-ci maddəsi ilə həbs edilərək Azərbaycan DİK idarəsinin həbs evində saxlanması qərara alınıb. Böyükağa Talıblı Azərbaycan SSR C/M-nin 64,69,70,73-cü maddələri ilə təqsirli bilinərək 12 oktyabr 1937-ci ildə güllələnməyə məhkum edilib. 14 oktyabr 1937-ci ildə isə, həyat yoldaşı N. Talıblı həbs olunaraq Bakı şəhərində ümumi rejimli həbsxanada saxlanılıb.

1938-ci ildə cəza tədbirləri dövründə öldürülmüşdür.

 Əsərləri 
 Yaxşı məsləhət hər şeydən yaxşıdır. Bakı, Orucov qardaşları mətbəəsi, 1912. 16 səh.
 Erkək Tükəzban. Bakı, Bakı işçisi kooperativ nəşri, 1926. 20 səh. 4000 nüs.
 Qırx zopa. Bakı, Azərnəşr, 1927, 12 səh., 3000 nüs.
 Keyf içində (pyes). Bakı, Azərnəşr, 1929. 48 səh., 4000 nüs.
 Keyf içində. Bakı, Azərnəşr, 1930. 56 səh., 2000 nüs.
 Tövbə. Bakı, Azərnəşr, 1930. 63 səh., 3000 nüs.
 Dirək. Bakı, Azərnəşr, 1930. 74 səh., 3000 nüs.
 Keyf içində. Bakı, Azərnəşr, 1934. 76 səh, 3000 nüs.
 Tövbə. Bakı, Azərnəşr, 1934. 76 səh., 3000 nüs.
 Seçilmiş əsərləri. Bakı, Azərnəşr, 1960. 166 səh., 15000 nüs.
 Erkək Tükəzban. Bakı, Gənclik, 1969. 51 səh., 13000 nüs.
 Dirək. Bakı, Gənclik, 1971. 60 səh, 27000 nüs.
 Seçilmiş əsərləri. Bakı, Azərnəşr, 1983. 188 səh., 35000 nüs.

 İstinadlar 

 Mənbə 


Kateqoriya:Azərbaycan SSR prokurorları
Kateqoriya:Azərbaycan yazıçıları
Kateqoriya:"Xalq qəzeti"nin ("Kommunist") baş redaktorları
Kateqoriya:SSRİ-də repressiya qurbanları
Kateqoriya:Azərbaycan SSR xalq ədliyyə komissarları
Kateqoriya:Azərbaycan SSR Mərkəzi Statistika İdarəsinin rəisləri
Kateqoriya:Azərbaycan SSR Mərkəzi İcraiyyə Komitəsinin VIII çağırış üzvləri
Kateqoriya:Sovet İttifaqı Kommunist Partiyasının üzvlüyünə bərpa edilənlər
Kateqoriya:RK(b)P-nin X qurultayının nümayəndələri